**Коучинг: КРИТЕРИАЛДЫ БАҒАЛАУ – САПАЛЫ БІЛІМ НЕГІЗІ**

Хамитова Л.К.

Нұр-Сұлтан қаласы, №62 мектеп-лицейі

Ұялы телефон: 87478040673, пошта Khamitova.1972@inbox.ru

**Мақсаты**: Тыңдаушыларды негізгі бағалауда қолданылатын критерийлермен таныстыру, олармен жұмыс жасаудың жолдарын көрсету **Коучинг міндеттері:**

* Білім жүйесінде критериалды бағалаудың алатын орнын әріптестерге түсіндіру
* Өзін-өзі және өзара бағалауда критерийлерді пайдаланудың маңыздылығын айқындау
* Критериалды бағалау арқылы оқытудың тиімділігін және оқу сапасын арттыруға болатынына көздерін жеткізу
* Оқу үдерісінде критериалды бағалауды қолдану жолдары мен түрлерін түсіндіріп, әріптестермен тәжірибе бөлісу **Күтілетін нәтиже:**

1. Коучинг сессиясында қатысушы мұғалімдердің педагогикалық шеберліктері артады;
2. Өзін-өзі және өзара бағалау туралы түсініктері қалыптасады, критериалды бағалаудың стратегияларын біледі;
3. Мұғалімдер оқу үдерісінде оқушылардың жетістіктерін жаңа жүйеде бағалайды.

**Түйінді идеялар:** «Бағалау» (латын сөзінен шыққан «жақын отыру» дегенді білдіреді) мұғалімдер балалардың оқуға деген ынтасы мен қызығушылығын оята алатын пәрменді тетік. Критериалды бағалау – білім берудің мақсаты мен мазмұнына негізделген оқушының оқу танымдық құзырлығын қалыптастыруда алдын-ала белгіленген жетістіктермен салыстыру үрдісі. Баға – символ, оқу жетістігін не санмен таңбалау, не сөзбен жеткізу. **Қолданылатын модульдер мен әдіс тәсілдер:** оқыту мен оқудағы жаңа тәсілдер; сыни тұрғыдан ойлауға үйрету; оқыту үшін бағалау және оқуды бағалау; оқытуда ақпараттық коммуникациялық технологияларды пайдалану; оқытуды басқару және көшбасшылық; топтық жұмыс; диалогтық оқыту. **Барысы** Психологиялық жағымды көңіл күй орнату“Ұстаз”- ол кім? Ол-Ұлағат. Ол-Ұлылық! Қиянатқа жол бермес Әділдіктің, жамандыққа жол бермес Адалдықтың, қатыгездікке жол бермес Парасаттылықтың асқан үлгісін танытып, үлкен абыроймен еңбек ететін асыл жан. **Ұйымдастыру кезеңі**. Қатысушылар үлестірілген қызыл, жасыл, сары жетондар арқылы үш топқа бөлініп отырғызылады. **Ой шақыру** «Тағы да екілік» суреті ұсынылады. Мына суретке мұқият қараңыздаршы, ондағы отбасы мүшелерінің әрқайсысының көңіл-күйі қандай? Мектептен үйіне тағы да «екілік» бағасын арқалап қайтқан оқушының түр әлпетінен нені аңғаруға болады? Ол өзін қалай сезініп тұр? Сурет неліктен «Тағы да екілік» деп аталады? Тағы да екілік! Кеше де, бүгін де, ертең де...әріптестер, қалай ойлайсыңдар, бұл баланың өз бағасын жақсартуға деген ынтасы бар ма? Жоқ болса, неге? Оған кім кінәлі? Мұғлім бе, оқушы өзі ме? Бүгін біз сіздермен бірге қазіргі заманда білім саласындағы нағыз саясатқа айналған проблеманың бірі – бағалау мәселесіне тоқталамыз. Өйткені оқушының білімін бағалау – оның оқуға деген ынтасының мүлдем жоғалуына немесе қызығушылығының оянуына бірден бір себеп. Мұғлімнің басты міндеті – оқушының өзіне деген, өз күшіне деген сенімнің жоғалуына жол бермеу. **«Дейін және кейін» стратегиясы**. «Дейін» алдымен мұғалімдерге өзара бағалау мен өзін-өзі бағалау туралы өз түсініктерін жазуды сұраймын. Әр топ ақылдаса отырып, өз ойларын постерге жазады, оны тақтаға шығып қорғайды. Бір топ жауап бергенде қалған екі топ олардың жауаптарын тыңдап, әр топ бірін-бірі бағалайды. Бағалап болғаннан кейін оларға бағалау критерийі ұсынылады:

1. Тақырыптың ашылуы
2. Дәлелдердің нақтылығы
3. Қалай бағалауға болады?
4. Сөйлеу мәнері
5. Сабақтың қай тұсында пайдалануға болады?
6. Постердің рәсімделуі

Жауаптарыңыз критеийлерге сай келе ме? Егер мен бұл криткрийлерді тапсырманы орындамас бұрын берсем, жауаптарыңыз да, бағаларыңыз да басқаша болып шығар еді. Топтар, енді осы критерийлер бойынша өздеріңіздің жауаптарыңызды бағалап көріңіздер және топтар бірін-бірі қайтадан бағаладыңыз, қай топтың жауабы жақсырақ деп ойлайсыздар? Салыстырыңыздар. Енді ойлаңыздар, не маңыздырақ, адамның өзін-өзі бағалауы ма немесе басқаның бағалауы ма? Сіздер өзіңізді қалай бағаладыңыз, басқа топтар сіздерді қалай бағалады? Салыстырыңыздар, өзін-өзі бағалау мен бір-бірін бағалауда алшақтық бар ма? (критерийлер дұрыс болса, алшақтық болмайды). Дәстүрлі оқытудағы бағалау мәселесіне келетін болсақ, бұл тек мұғалімнің құзіретіне жататын сабақтың ең бір жауапты кезеңі болатын. Және оқушылар көбіне өзіне қойылған бағаға келіспеушілік білдіріп, өз реніштерін білдіріп жататын, тіпті кейде, әсіресе, тоқсан соңында олардың ата-аналары да мектепке келіп дауласып, баға мәселесіне байланысты үлкен шу шығып жататын. Бүгінгі таңда осындай проблеманы шешудің бір жолы – оқушының жетістігін критерий арқылы бағалау. Бағалау критерийлері оқушыларға да, ата-аналарға да түсінікті болуы керек. Кейде белгілі бір тапсырма бойынша оқушылар критерийлерді өздері де ұсынуы мүмкін, бұл олардың оқуға деген қызығушылығының оянғаны. **Топтық жұмыс**. Шығармашылық тапсырма: Үш топқа да көбелектің суретін салуды ұсынамын. Салынған суреттер бойынша топтар бірін-бірі бағалайды. Неге осы бағаны қойғанын түсіндіреді. Айтыңыздаршы, мен осы жерде тағы қандай қателік жібердім? (бағалау критерийін ұсынбадым, сондықтан бағаға келіспеушілік туындады). Енді қатысушыларға көбелек суретіне байланысты бағалау критерийін ұсынамын. Олар критерий бойынша тағы да бағалап көреді.

1. Көбелек 4 түрлі түспен боялған
2. Көбелектің фигуралы 4 қанаты бар
3. Көбелектің денесі, мұртшалары бар
4. Көбелектің көздері, аяқтары бар
5. Көбелек гүлге қонып отыр

Енді критерийлерді бергенге дейінгі және бергеннен кейінгі бағалауды салыстырыңыздар. Айырмашылық бар ма? (біреулер көбелектің көздерін немесе мұртшаларын салуды ұмытуы мүмкін). Критерий бойынша қойылған бағамен келісесіз бе? Суретті салу барысындағы өз қателіктеріңізді көрдіңіз бе? Жоғарыдағыдай баға мәселесіне байланысты топтар арасында қақтығыс туды ма? Неліктен деп ойлайсыз? Бұл бір суретке пайдаланылған екі түрлі бағалаудан қандай қорытынды шығардыңыздар? Нені түсіндіңіз? Егер мен мұғалім ретінде тапсырманы орындатпас бұрын сіздерге бағалау критерийін ұсынсам, жоғарғыдай қақтығыс туар ма еді? Осыны **ұмытпаңыздар!** Оқушыға тапсырманы берер алдында оларға бағалау критерийін ұсыныңыз, сонда оқушы алдын-ала өзінің не үшін бағаланатынын біледі де, тапсырманы дұрыс орындайды. Оқушыларға бірін-бірі бағалауға, өздерін-өздері бағалауға мүмкіндік беріңіз. Сонда сіздің жоғарыдағы суреттегідей мектептен күнде екілік алып келетін оқушыларыңыз жойылады. **Топтық жұмыс.** Кластер жасау. Әр топқа тапсырма беріледі: 1 топ: Критериалды бағалауды пайдалану оқушыларға небереді? 2 топ: Критериалды бағалаудан мұғалім не ұтады? 3 топ: Критериалды бағалаудың ата-аналарға пайдасы бар ма? **Критериалды бағалауды пайдаланудың тиімділігі мен берері**

|  |  |  |
| --- | --- | --- |
| **Оқушы** | **Мұғалім** | **Ата-ана** |
| * Өзінің тақырыпты меңгеру дәрежесін анықтайды * Өз жұмысына сараптама жасауға үйренеді * Өзінің білім деңгейін алдын-ала болжайды * Өзінің және сыныптастарының білім деңгейіне сын көзімен қарауға үйренеді, сын тұрғысынан ойлау қабілеті дамиды * Критерийдің көмегімен өз білімін бағалауға мүмкіндік алады | * Оқушылардың білім деңгейін анықтайды * Әр оқушының мүмкіндік деңгейін біліп отырады * Оқушыға оқудың қай тұсы қиындық туғызатынын анықтайды * Оқушының кемшіліктеріне назар аударта отырып, оның дамуына бағыт беріп отырады * Мұғалім, оқушы және ата-ана арасында кері байланыс орнайды, объективті дәлелдеме алады | * Баласының білім деңгейін анықтайды, дамуын қадағалайды * Баласының оқудағы жетістіктерін, оның дамуын қадағалайды, біліп отырады * Критерий көмегімен баласына оқуда қолдау көрсете алады * Баласына не үшін баға алғанын біліп отырады * Ата-ана мен мектеп арасында кері байланыс орнайды |

**Бағалаудың түрлері**. Бағалаудың түрлерін мұғалімдерге түсіндіремін: Қалыптастырушы бағалау - оқыту үшін бағалау. ҚБ оқушыларға өздерінің прогрестерін ұғынуға және бақылап отыруға, мұғалімнің көмегімен алдағы қадамдарын жоспарлауға мүмкіндік береді. Жиынтық бағалау – оқуды бағалау. ЖБ оқушылардың білім берудегі белгілі бір кезеңде алған жетістіктері **Рубрикатор Рубрика** (айдар, тарау) – өтілген тақырып бойынша оқушылар білімін бағалау критерийлер жиынтығы. Ол қандай да бір тақырыпты зерттеу мақсаттарымен анықталады және мазмұндық жағынан сол рубриканы ашатын критерийлермен толықтырылады. **Критериалды бағалаудың пайдасы** Нақтылық Әділдік Ынталандыру Белсенділік Жеке тұлға **Рефлексия**. Әр мұғалімге өзін-өзі бағалау парақшалары үлестіріледі, олар бүгінгі сабақтан алған өз білімдерін берілген критерийлер арқылы бес балдық жүйе бойынша бағалайды:

|  |  |  |  |  |  |  |
| --- | --- | --- | --- | --- | --- | --- |
| **№** | **Критерийлер** | **Игеру деңгейі (1-5)** | | | | |
| 1 | Бірін-бірі бағалаудың тиімділігін білемін |  |  |  |  |  |
| 2 | Өзін-өзі бағалай білудің пайдасын білдім |  |  |  |  |  |
| 3 | Критериалды бағалауды өз тәжірибемде пайдалана аламын |  |  |  |  |  |
| 4 | Оқытудың жаңа әдіс-тәсілдерін үйрендім |  |  |  |  |  |
| 5 | Бағалаудың түрлерін білемін |  |  |  |  |  |

**Кері байланыс.** «Үш минуттық тыныштық»

Мұғалімдер бүгінгі сабақтан алған әсерлері, не үйреніп шыққандары туралы стикерлерге жазады, тақтаға жапсырады. Топтар бір-біріне екі жұлдыз, бір ұсыныс айтады. Сөзімнің соңында айтарым,  **«Бойыңда білімің бар екен, одан басқалар да өз шырақтарын жағып алардай жағдай туғызыңыз»** деген Томас Фуллердің сөзін ұмытпаңыздар!

**Бағалаудың түрлері**